16.6.2023
EL
Επίσημη Εφημερίδα της Ευρωπαϊκής Ένωσης
C 214/31 Τετάρτη 18 Ιανουαρίου 2023
10.
επισημαίνει ότι, για την επίτευξη του γεωπολιτικού επαναπροσδιορισμού που είναι απαραίτητος για την αντιμετώπιση των τρεχουσών προκλήσεων, η ΕΕ θα πρέπει να διαμορφώσει την ΚΕΠΠΑ της με βάση τις ακόλουθες τέσσερις δράσεις: — προσαρμογή των θεσμικών ρυθμίσεων και των ρυθμίσεων λήψης αποφάσεων της ΕΕ και δημιουργία πολιτικής βούλησης και ενότητας στον τομέα της εξωτερικής πολιτικής και της πολιτικής ασφάλειας μέσω ψηφοφορίας με ειδική πλειοψηφία, προκειμένου να καταστεί δυνατή η έγκαιρη, προληπτική δράση και οι ταχείες αντιδράσεις, — εφαρμογή της στρατηγικής αυτονομίας και αλληλεγγύης, με παράλληλη ενίσχυση της προσέγγισής της όσον αφορά την πολυμέρεια και τις συμμαχίες, μείωση των στρατηγικών εξαρτήσεων από μη δημοκρατικά καθεστώτα και ενίσχυση της ανθεκτικότητας της Ένωσης, — ώθηση της ενίσχυσης της πολυμέρειας, ενίσχυση και εδραίωση συμμαχιών και εταιρικών σχέσεων και δημιουργία νέων στρατηγικών εταιρικών σχέσεων για έναν καλύτερο κόσμο με ομόφρονες δημοκρατικούς εταίρους, αντιμετωπίζοντας παράλληλα την αποφασιστικότητα των αυταρχικών και ολοκληρωτικών καθεστώτων, — ενίσχυση της κοινοβουλευτικής διπλωματίας ως προληπτικού και αποτελεσματικού εργαλείου εξωτερικής πολιτικής· 11.
υπογραμμίζει ότι οι φιλόδοξες δεσμεύσεις και η φιλόδοξη ρητορική της εξωτερικής πολιτικής της ΕΕ για τα ανθρώπινα δικαιώματα απαιτούν από την ίδια να είναι συνεπής και υποδειγματική· εκφράζει ως εκ τούτου τη λύπη του για το γεγονός ότι, στην πράξη, η ΕΕ συνεχίζει να είναι ασυνεπής έναντι συγκρίσιμων καταστάσεων για τα ανθρώπινα δικαιώματα ανά την υφήλιο· εκφράζει, επίσης, τη λύπη του για την επιδείνωση της κατάστασης των ανθρωπίνων δικαιωμάτων και του κράτους δικαίου σε ορισμένα από τα κράτη μέλη, γεγονός που υπονομεύει την αξιοπιστία της· καλεί την ΕΕ και τα κράτη μέλη της να δίνουν το παράδειγμα και να προστατεύουν αυστηρά τα ανθρώπινα δικαιώματα· 12. τονίζει ότι η ΕΕ θα πρέπει να παραμείνει προσηλωμένη στον έλεγχο των όπλων και στις πολυμερείς συμφωνίες για τον αφοπλισμό και τη μη διάδοση· Ενίσχυση των θεσμικών ρυθμίσεων και των ρυθμίσεων λήψης αποφάσεων της ΕΕ στον τομέα της εξωτερικής πολιτικής και της πολιτικής ασφάλειας 13.
χαιρετίζει το αξιοσημείωτο επίπεδο ενότητας και αποφασιστικότητας της ΕΕ όσον αφορά την ταχεία και αποφασιστική αντίδραση στον επιθετικό πόλεμο της Ρωσίας κατά της Ουκρανίας· ζητεί από τα κράτη μέλη να διατηρήσουν και, όπου είναι απαραίτητο, να αυξήσουν αυτό το υψηλό και συνεκτικό επίπεδο στήριξης στην Ουκρανία και τους πολίτες της σε πλήρη ευθυγράμμιση με τις εξελισσόμενες ανάγκες της Ουκρανίας και τη δέσμευση της ΕΕ στην ανεξαρτησία, την κυριαρχία και την εδαφική ακεραιότητα της Ουκρανίας· ζητεί το ίδιο επίπεδο ενότητας κατά την αντιμετώπιση επιθέσεων κατά των δημοκρατιών μας ή των κοινών μας αξιών στο μέλλον· 14.
ζητεί από τα κράτη μέλη να διατηρήσουν την ενότητα και την αποφασιστικότητά τους και να αξιοποιήσουν αυτό το άνευ προηγουμένου επίπεδο συνεργασίας· υπογραμμίζει τη σημασία της ενότητας και της συνοχής με τις θεμελιώδεις αρχές και αξίες της Ένωσης και της διατήρησης αυτής της ενότητας και της συνέχισης της ενίσχυσης της στρατηγικής κυριαρχίας, της ασφάλειας και της ανθεκτικότητας της ΕΕ και των κρατών μελών μέσω αποτελεσματικότερης λήψης αποφάσεων στον τομέα της ΚΕΠΠΑ, η οποία θα μπορούσε να επιτευχθεί με: α) μετάβαση, το συντομότερο δυνατόν, στην ψηφοφορία με ειδική πλειοψηφία για τη λήψη αποφάσεων σε όλους τους τομείς της ΚΕΠΠΑ, αρχής γενομένης από τους τομείς προτεραιότητας εντός ενός έτους, όπως το παγκόσμιο καθεστώς κυρώσεων της ΕΕ για τα ανθρώπινα δικαιώματα (νόμος Magnitsky της ΕΕ) και άλλοι τομείς εξωτερικής πολιτικής, με τη χρήση των ρητρών «γέφυρας» που προβλέπονται στις Συνθήκες, εκτός από τη δημιουργία στρατιωτικών αποστολών ή επιχειρήσεων με εκτελεστική εντολή στο πλαίσιο της ΚΠΑΑ, για τις οποίες πρέπει να εξακολουθήσει να απαιτείται ομοφωνία· β) σύγκληση συνέλευσης ενεργοποιώντας τη διαδικασία για την αναθεώρηση των Συνθηκών που προβλέπεται στο άρθρο 48 ΣΕΕ, με στόχο, μεταξύ άλλων, την κατοχύρωση της ψηφοφορίας με ειδική πλειοψηφία για όλα τα θέματα που σχετίζονται με την ΚΕΠΠΑ της ΕΕ στις Συνθήκες· γ) καταβολή προσπαθειών για την επίτευξη πραγματικής στρατιωτικής και αμυντικής ένωσης που θα είναι διαλειτουργική και συμπληρωματική προς την Συμμαχία του ΝΑΤΟ και που θα μπορεί να δρα ανεξάρτητα όταν χρειάζεται· δ) ενθάρρυνση, εν αναμονή της πλήρους εφαρμογής της ψηφοφορίας με ειδική πλειοψηφία για αποφάσεις χωρίς στρατιωτικές συνέπειες ή συνέπειες στον τομέα της άμυνας, της χρήσης της εποικοδομητικής αποχής σύμφωνα με το άρθρο 31 παράγραφος 1 ΣΕΕ·